MEDDELELSE FRA KOMMISSIONEN TIL RÅDET Anmodning fra den tyske regering om tilladelse til at indføre en foranstaltning, der fraviger Rådets direktiv 92/81/EØF, jf. direktivets artikel 8, stk. 4, for så vidt angår en lavere punktafgiftssats på brændselsstoffer til køretøjer med et svovlindhold på under 10 dele pr. million (ppm)

MEDDELELSE FRA KOMMISSIONEN TIL RÅDET

Anmodning fra den tyske regering om tilladelse til at indføre en foranstaltning, der fraviger Rådets direktiv 92/81/EØF, jf. direktivets artikel 8, stk. 4, for så vidt angår en lavere punktafgiftssats på brændselsstoffer til køretøjer med et svovlindhold på under 10 dele pr. million (ppm)

1. Indledning

I overensstemmelse med Rådets direktiv 92/81/EØF skal medlemsstaterne anvende en harmoniseret punktafgiftsstruktur for mineralolier. I henhold til direktivets artikel 8, stk. 4, kan Rådet give en medlemsstat tilladelse til at indføre yderligere fritagelser eller lempelser, hvis særlige politiske hensyn taler herfor.

I en brev fra Den Tyske Repræsentation af 24. september 1999 blev Kommissionen underrettet om en foranstaltning, der tager sigte på at indføre forskellige punktafgiftssatser for brændstoffer til køretøjer med et svovlindhold under bestemte grænser.

I et brev fra Kommissionens Generalsekretariat af 25. november 1999 blev alle medlemsstaterne underrettet om den påtænkte foranstaltning i overensstemmelse med nævnte direktivs artikel 8, stk. 4. I henhold samme artikel kan Kommissionen eller enhver medlemsstat anmode om, at Rådet tager sagen op til overvejelse.

2. Beskrivelse af foranstaltningen

De tyske myndigheder har underrettet Kommissionen om, at de ønsker at bringe en ny lov om videreførelse af miljøafgiftsreformerne i kraft den 1. januar 2000, som indeholder en differentiering af mineralolieafgiften på brændstoffer efter deres svovlindhold.

Den nye lov opererer med en gennemførelse i to trin af differentierede mineralolieafgifter på benzin og dieselolie afhængig af svovlindholdet. Forslaget går ud på, at brændstof med et svovlindhold på over 50 ppm (dele pr. million) skal stige med 3 pfennig pr. liter fra den 1. november 2001 til den 31. december 2002. Det fastsættes desuden, at denne højere afgift fra 1. januar 2003 anvendes for brændstoffer med et svovlindhold på over 10 ppm.

De tyske myndigheder har forklaret, at hensigten med foranstaltningen er at fremskynde indførelsen af svovlfrie brændstoffer. De forklarer endvidere, at da svovlfattige og svovlfrie brændstoffer kan benyttes uden teknisk ombygning af køretøjerne, vil indførelsen heraf give anledning til en mærkbar sænkning af skadelig udstødning fra alle køretøjer. Med svovlfattige og navnlig svovlfrie brændstoffer vil man desuden kunne indføre nye motorer og nye teknikker til behandling af udstødningsgas. Allerede med indførelsen af svovlfattige brændstoffer vil omstillingen af vognparken til disse nye teknikker medføre, at udstødningen af sodpartikler, kvælstoffer og kulbrinter formindskes betydeligt, trods prognoser om øget trafik. Ved indførelse af svovlfrie brændstoffer vil disse emissioner kunne reduceres endnu mere. Formålet er at fremme anvendelsen af svovlfrie brændstoffer for at udnytte alle muligheder for at formindske CO2-udslippet.

Forbundsrepublikken Tyskland anmoder derfor i henhold til artikel 8, stk., 4 i Rådets direktiv 92/81/EØF af 19. oktober 1992 om tilladelse til:

· fra den 1. november 2001 til den 31. december 2002 at opkræve en mineralolieafgift for brændstoffer med et svovlindhold på højst 50 ppm, som er 3 pfennig lavere pr. liter end for brændstoffer med et højere svovlindhold;

· fra den 1. januar 2003 at opkræve en mineralolieafgift for brændstoffer med et svovlindhold på højst 10 ppm, som er 3 pfennig lavere pr. liter end for brændstoffer med et højere svovlindhold.

3. Kommissionens opfattelse

Kommissionen bemærker, at anmodningen er i to adskilte dele. Med hensyn til den første del, som vedrører brændstoffer med et lavt svovlindhold på 50 ppm for perioden 1. november 2001 til 31. december 2002, har Kommissionen ingen betænkninger, idet der allerede er opnået aftale og truffet beslutning om en standard på 50 ppm i Europa-Parlamentets og Rådets direktiv 98/70/EF om kvaliteten af benzin og dieselolie i EF. Standarden på 50 ppm skal anvendes i EF fra den 1. januar 2005. Det afgiftsmæssige incitament, som de tyske myndigheder foreslår, vil derfor opmuntre til at anvende denne brændstofstandard forud for den endelige gennemførelsesdato i direktivet. Kommissionen har derfor udarbejdet og forelagt et forslag til Rådets beslutning om at give tilladelse til denne del af anmodningen om fravigelse.

Imidlertid finder Kommissionen med hensyn til anden del af anmodningen, at der er behov for mere tid til en omhyggelig gennemgang af visse aspekter af anmodningen om en forskellig afgiftssats for brændstoffer med et svovlindhold på højst 10 ppm. Især er det påkrævet med en yderligere undersøgelse af de teknologiske spørgsmål og miljømæssige fordele tillige med en mere detaljeret undersøgelse af, hvordan spørgsmål om brændstofstandarder kan påvirke konkurrence og handel i det indre marked.

Kommissionen understreger, at denne meddelelse ikke skal fortolkes således, at denne anden del af anmodningen i princippet er blevet forkastet. Formålet med den er ganske enkelt at forklare, at der er behov for mere tid til at undersøge spørgsmålet og påpege, at den tid, der kræves til at behandle anmodninger om fravigelser, ikke er til rådighed på de betingelser, der er fastlagt i artikel 8, stk. 4, i direktiv 92/81/EØF, medmindre en sådan meddelelse forelægges for Rådet.

Kommissionen forsikrer de tyske myndigheder og Rådet om, at behandlingen af sagen vil være højt prioriteret, og der vil sendt et udkast til Rådets beslutning eller yderligere en meddelelse til Rådet så snart som muligt.

På grund af disse grundlæggende indvendinger anmoder Kommissionen om, at Rådet behandler spørgsmålet ud fra artikel 8, stk. 4, tredje afsnit, i direktiv 92/81/EØF.